CELEX: 32021D1136
Language: et
Date: 2021-06-30 00:00:00
Title: Komisjoni rakendusotsus (EL) 2021/1136, 30. juuni 2021, taotluse kohta registreerida Euroopa kodanikualgatus „JULMUST VÄLTIV KOSMEETIKA – LOOMKATSETEVABA EUROOPA“ kooskõlas Euroopa Parlamendi ja nõukogu määrusega (EL) 2019/788 (teatavaks tehtud numbri C(2021) 4950 all) (Ainult ingliskeelne tekst on autentne)

12.7.2021   
               
               
                  ET
               
               
                  Euroopa Liidu Teataja
               
               
                  L 246/1
               
            
         KOMISJONI RAKENDUSOTSUS (EL) 2021/1136,
         30. juuni 2021,
         taotluse kohta registreerida Euroopa kodanikualgatus „JULMUST VÄLTIV KOSMEETIKA – LOOMKATSETEVABA EUROOPA“ kooskõlas Euroopa Parlamendi ja nõukogu määrusega (EL) 2019/788
         
            
               (teatavaks tehtud numbri C(2021) 4950 all)
            
         
         (Ainult ingliskeelne tekst on autentne)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 17. aprilli 2019. aasta määrust (EL) 2019/788 Euroopa kodanikualgatuse kohta (1), eriti selle artikli 6 lõikeid 2 ja 3,
         ning arvestades järgmist:
         
                     (1)
                  
                  
                     21. mail 2021 esitati komisjonile taotlus registreerida Euroopa kodanikualgatus „JULMUST VÄLTIV KOSMEETIKA – LOOMKATSETEVABA EUROOPA“.
                  
               
                     (2)
                  
                  
                     Algatuse eesmärgid on määratletud järgmiselt: „ELi loomkatsete keeld kosmeetikatoodetele andis lootust Euroopale, kus loomad kosmeetika pärast enam ei kannata ega sure. See lootus on purunenud. Ametiasutused nõuavad endiselt kosmeetikatoodetes kasutatavate koostisainete loomkatseid, mis on vastuolus üldsuse ootuste ja soovidega ning seadusandjate tahtega. Samas ei ole meil kunagi olnud selliseid võimsaid mitteloomseid abivahendeid ohutuse tagamiseks või sellist kuldset võimalust muuta põhjalikult inimeste ja keskkonna kaitset. Euroopa Komisjon peab toetama ja tugevdama keeldu ja üleminekut loomakatsevabale ohutuse hindamisele.“
                  
               
                     (3)
                  
                  
                     Korraldajate rühm kutsub komisjoni üles võtma järgmisi meetmeid: (1) „Kaitsta ja tugevdada kosmeetikatoodete loomkatsete keeldu. Algatada õigusaktide muutmine, et tagada tarbija-, töötaja- ja keskkonnakaitse kõigi kosmeetikatoodete koostisainete puhul ilma ühelgi põhjusel või ajal loomkatseid tegemata.“; (2) „ELi kemikaalimääruse muutmine. Tagada inimtervise ja keskkonna kaitse kemikaalide käitlemisel, lisamata uusi loomkatseid käsitlevaid nõudeid.“; (3) „Ajakohastada teadus ELis. Võtta kohustus esitada seadusandlik ettepanek, milles esitatakse tegevuskava kõigi loomkatsete järkjärguliseks lõpetamiseks ELis enne parlamendi praeguse koosseisu ametiaja lõppu.“
                  
               
                     (4)
                  
                  
                     Lisas on esitatud täiendavad üksikasjad algatuse teema, eesmärkide ja tausta kohta. See jaguneb kolmeks osaks: „ELi ülemaailmne juhtiv roll loomkatsete ja loomade kasutamise keelustamisel kosmeetikatoodete turustamisel“, „kemikaalimääruse muutmine“ ja „ELi teaduse ajakohastamine“. Lisas selgitatakse, kuidas korraldajate sõnul tuleks Euroopa Parlamendi ja nõukogu määrused (EÜ) nr 1223/2009 (2) ja (EÜ) nr 1907/2006 (3) ning Euroopa Parlamendi ja nõukogu direktiiv 2010/63/EL (4) läbi vaadata. Lisas on esitatud taustteave, milles selgitatakse eelkõige seda, kuidas algatus aitaks kaasa komisjoni poliitiliste eesmärkide saavutamisele, mis on sätestatud kestlikkust toetavas kemikaalistrateegias (5) ja Euroopa rohelises kokkuleppes (6). Lisas tehakse ka ettepanek, et komisjon võtaks toetavaid meetmeid, nagu kehtivate loomkatseid käsitlevate keeldude rakendamise tagamine või kosmeetikatoodete koostisainete katsetamise strateegia väljatöötamine, kasutades üksnes olemasolevaid loomkatsetega mitteseotud hindamisstrateegiaid. Sellised meetmed tunduvad olevat täienduseks õigusaktide ettepanekutele, mida komisjonil palutakse vastu võtta, ning neid võib seega pidada üksnes täiendavateks.
                  
               
                     (5)
                  
                  
                     Korraldajate rühm on esitanud ka lisateavet poliitikadokumendi vormis, mis sisaldab üksikasjalikumat teavet tema kolme peamise tegevusvaldkonna kohta.
                  
               
                     (6)
                  
                  
                     Kui algatuse eesmärk on võtta liikmesriikides õigus- ja haldusnormide ühtlustamiseks meetmeid, mille eesmärk on siseturu rajamine ja selle toimimine, on komisjonil õigus esitada õigusakti ettepanek aluslepingu artikli 114 alusel.
                  
               
                     (7)
                  
                  
                     Sel põhjusel ei jää algatuse ükski osa ilmselgelt väljapoole komisjoni pädevust esitada aluslepingute rakendamiseks liidu õigusaktide ettepanekuid.
                  
               
                     (8)
                  
                  
                     See järeldus ei piira hinnangut sellele, kas käesoleval juhul on täidetud komisjoni tegutsemiseks vajalikud konkreetsed faktilised ja sisulised tingimused, sh proportsionaalsuse põhimõtte ja põhiõiguste järgimine.
                  
               
                     (9)
                  
                  
                     Korraldajate rühm on esitanud asjakohased tõendid selle kohta, et ta vastab määruse (EL) 2019/788 artikli 5 lõigetes 1 ja 2 sätestatud nõuetele, ning on artikli 5 lõike 3 esimese lõigu kohaselt nimetanud kontaktisikud.
                  
               
                     (10)
                  
                  
                     Kavandatud algatus ei ole ilmselgelt ebaõiglane, põhjendamatu ega pahatahtlik ega vastuolus Euroopa Liidu lepingu artiklis 2 sätestatud liidu väärtuste ja Euroopa Liidu põhiõiguste hartas sätestatud õigustega.
                  
               
                     (11)
                  
                  
                     Seepärast tuleks registreerida algatus „JULMUST VÄLTIV KOSMEETIKA – LOOMKATSETEVABA EUROOPA“,
                  
               ON VASTU VÕTNUD KÄESOLEVA OTSUSE:
         
            Artikkel 1
            Euroopa kodanikualgatus „JULMUST VÄLTIV KOSMEETIKA – LOOMKATSETEVABA EUROOPA“ registreeritakse.
         
         
            Artikkel 2
            Käesolev otsus on adresseeritud Euroopa kodanikualgatuse „JULMUST VÄLTIV KOSMEETIKA – LOOMKATSETEVABA EUROOPA“ korraldajate rühmale, keda esindavad kontaktisikutena Sabrina ENGEL ja Cezary WYSZYŃSKI.
         
         
            Brüssel, 30. juuni 2021
            
               
                  Komisjoni nimel
               
               
                  asepresident
               
               Věra JOUROVÁ
            
         
         
            (1)  ELT L 130, 17.5.2019, lk 55.
         
            (2)  Euroopa Parlamendi ja nõukogu 30. novembri 2009. aasta määrus (EÜ) nr 1223/2009 kosmeetikatoodete kohta (ELT L 342, 22.12.2009, lk 59).
         
            (3)  Euroopa Parlamendi ja nõukogu 18. detsembri 2006. aasta määrus (EÜ) nr 1907/2006, mis käsitleb kemikaalide registreerimist, hindamist, autoriseerimist ja piiramist (REACH) ning millega asutatakse Euroopa Kemikaaliamet, muudetakse direktiivi 1999/45/EÜ ja tunnistatakse kehtetuks nõukogu määrus (EMÜ) nr 793/93 ja komisjoni määrus (EÜ) nr 1488/94 ning samuti nõukogu direktiiv 76/769/EMÜ ja komisjoni direktiivid 91/155/EMÜ, 93/67/EMÜ, 93/105/EÜ ja 2000/21/EÜ (ELT L 396, 30.12.2006, lk 1).
         
            (4)  Euroopa Parlamendi ja nõukogu 22. septembri 2010. aasta direktiiv 2010/63/EL teaduslikel eesmärkidel kasutatavate loomade kaitse kohta (ELT L 276, 20.10.2010, lk 33).
         
            (5)  Komisjoni 14. oktoobri 2020. aasta teatis „Kestlikkust toetav kemikaalistrateegia. Mürgivaba keskkonna loomise suunas“, COM(2020) 667 final;
         
            (6)  Komisjoni 11. detsembri 2019. aasta teatis „Euroopa roheline kokkulepe“, COM(2019) 640 final;